I løpet av de siste ukene har mer enn 60 ungdommer i Hordaland blitt tatt for befatning med hasj.

I Bergen gjennomførte politiet aksjoner ved åtte skoler, der tilsammen 37 personer ble pågrepet.

I Nordhordland ble 30 ungdommer tatt, mistenkt for bruk, besittelse og i noen tilfeller salg av hasj eller cannabis.

Torsdag ettermiddag ble det kjent at også stortingsrepresentant Erik Skutle er blant de siktede. Han har erkjent bruk av hasj.

Tilsammen seks av de pågrepne i Bergen har tilknytning til Unge Høyre eller Høyre.

Flere av ungdommen som har blitt pågrepet har gitt uttrykk for at røyking av cannabis og hasj er blitt svært utbredt blant unge, og i enkelte miljøer med utbredt enn alkohol.

Vi har derfor spurt et knippe kjente bergensere hva de tenker om de siste ukers politiaksjoner, og hvordan deres eget forhold til hasj er.

– VELDIG TRIST

Bergen-ordfører Trude Drevland synes det som har kommet frem den siste uken er trist.

– Det er trist å få konstatert at svært unge mennesker både bruker og handler med illegale stoffer. Dette viser desverre at ulovlige stoffer er blitt ufarliggjort og dagligdagse. Dette kan være ødeleggende for unge menneskers fremtid på så mange måter.

– Jeg ønsker å rose politiet for handlekraft. Det som nå gjelder er at vi alle tar innover oss alvoret i det som er avdekket, fortsetter hun.

Ordføreren forteller at det hasj ikke var en del av hennes ungdomsmiljø.

– Det fantes ikke i min oppvekst.

– BØR LEGALISERES

Rapper Vågard Unstad sier at hans eget forhold til hasj er positivt når BA ringer ham og spør om hans forhold til hasj.

Politiets handlemåte er han mer kritisk til.

– Måten politiet oppførte seg mot ungdommene i narkoaksjonen på skolene er maktmisbruk – slik kan man ikke behandle ungdom.

Han mener cannabis må legaliserers, og at politiet må holde seg unna ungdommen.

– De skubber bare ungdommene lengre unna. Snuten har ingenting med ungdom å gjøre før i aller siste instans. Man må heller gi ungdommen noe å gjøre på, og ta dem på alvor, sier Unstad

ROSER POLITIET

Miljøaktivist Kurt Oddekalv har helt annet syn på både aksjonen, og på hasj.

– Jeg synes det det var veldig, veldig bra og veldig, veldig viktig at politiet gjorde dette. Det var fremragende arbeid.

Han er klar i talen når det gjelder elvene sin rolle i saken.

– At man tillater elever å mene noe i denne saken er for meg helt virklighetsfjernt. Elevene har ingenting de skulle sagt, de skulle hatt juling.

Han begrunner dette med at en ulovlighet er en ulovlighet, og at politiet da kan komme å ta deg når som helst og hvor som helst.

– Om de kommer hjem til deg, på arbeidsplassen din eller på skolen, spiller ingen rolle.

Hans forhold til hasj oppsummerer han enkelt:

– Det er et giftstoff som alle andre narkotiske stoffer. Det er verre en alkohol. Det er idiotisk av politikere å ville legalisere det. Å bruke hasj går kanskje bra for én av tre, men så går det rett til helvete for én av tre. Det ødelegger menneskeliv.

– TROR MANGE ER I SJOKK

Stortingsrepresentant for Arbeiderpartiet, Jette Christensen, tror det er mange familier som er i sjokk etter avsløringene.

– Det er nok mange tunge samtaler som tas i familier rundt omkring. Selv er jeg mest overrasket over at folk er overrasket over hvor det skjer. Hvorfor forventer folk at ungdommen i Fana skal oppføre seg annerledes enn ungdommer andre steder i byen? Det viser at vi har et klasseskille.

– EN VEKKER

– For oss voksne er dette en vekker. Det er overraskende at det virker å være så akseptert, sier Marit Warncke, leder i Bergen næringsråd.

Hun håper dette vil gi et sterkt signal til ungdommene, selv om hun er usikker på hva hun synes om aksjonsformen.

– Men jeg synes at det er bra at det reageres.

Warnche har inntrykk av at stoffet er mye mer tilgjengelig nå enn før.

– Jeg har selv prøvd å røyke hasj én gang på ferie, men det var ikke noe særlig, svarer hun på spørsmål om eget forhold til hasj.

– TING KUNNE VÆRT GJORT ANNERLEDES

– Det er ting som kanskje kunne vært gjort annerledes med aksjonen, men politiet har rett til å slå ned på dette.

Det sier Morten Myksvoll, nestleder i Helse- og sosialkomiteen i Bergen Bystyre for Frp.

– Selv kjenner jeg ikke til at noen i omgangskretsen min røyker hasj, og jeg har heller ikke gjort det selv.

– IKKE OVERRASKET

Kari Lossius, klinikkdirektør ved avdeling for klinisk virksomhet, Bergensklinikkene sier til BA at hun ikke er direkte overrasket over avsløringene rundt ungdommes hasjbruk.

– Det er jo ikke noe nytt at unge mennesker eksprimenterer med ulike former for rusmidler, og hasj er det rusmiddelet som utenom alkohol er mest brukt og akseptert i ungdomsmiljøer

– Hva mener du voksne kan gjøre for å begrense skadelig rusbruk blant ungdom?

– Det beste voksne kan gjøre er å være kloke foreldre og gjøre så godt en kan og hele tiden forsøke å holde kontakten med de håpefulle. Å kjenne til hvem som er vennene og hva de gjør på fritiden osv.

Hun mener at mor eller far bør snakke meg ungene dersom de merker at ungdommen forandrer seg. Det kan være mange årsaker til at unge mennesker endrer atferd og da er det viktig at vi voksne forholder oss til slike endringer og holder kontakten med de unge .

– Har du inntrykk av at holdningene til rus blant ungdom har endret seg fra du var yngre?

– I min ungdomstid i Kristiansund var det veldig lite hasj og andre former illegale rusmilder, men det var mye fyll og spetakkel. Holdingen til rus har endret seg de seinere årene ved at flere unge mennesker ikke synes å sette like stor pris på vikingefylla som det vi gjorde, og at de har en mer liberal holdning til bruk av hasj. Men vi må ikke glemme at dagens ungdommer i hovedsak er veldig godtfungerende. De fleste har sunne vaner og mange er flinke på skolen og har et godt forhold til foreldrene sine.